Diari Oficial de la Generalitat Valenciana


Sumari del DOGV 2623, del 10-11-1995 (1995/836705)

RESOLUCIÓ d'11 d'octubre de 1995 de la Direcció General de Treball, per la qual es disposa el registre i publicació del conveni col·lectiu de l'empresa Fundación Formación y Empleo del País Valenciano (FOREM PV).
--------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2623

Data del DOGV
:   10-11-1995

Secció del DOGV
:   ALTRES DISPOSICIONS

Número del document
:   1995/836705


Data del document
:   11-10-1995

Organisme emissor
:   Conselleria de Treball i Afers Socials

Tipus de document
:   Resolució

RESOLUCIó d'11 d'octubre de 1995 de la Direcció General de Treball, per la qual es disposa el registre i publicació del conveni col·lectiu de l'empresa Fundación Formación y Empleo del País Valenciano (FOREM PV).   
Vist el text articulat del Conveni Col·lectiu de Treball de l'empresa Fundación Formación y Empleo del País Valenciano (FOREM PV), subscrit el dia 26 de juliol de 1995, d'una part, per representació de la Fundació, de l'altra, en representació dels treballadors, pel Comité d'Empresa, presentat davant la Direcció General de Treball en data 14 de setembre d'enguany, i segons l'article 90.2 i 3 del Reial Decret Legislatiu 1/1995, de 24 de març, pel qual s'aprova el text refós de la Llei de l'Estatut dels Treballadors i els articles 1 i 2 del Reial Decret 1.040/1981, de 22 de maig, sobre Registre i Depòsit dels Convenis Col·lectius de Treball, d'acord amb les competències transferides a la Generalitat Valenciana segons el Reial Decret 4.105/1982, de 29 de desembre,  
ACORDA  
Primer  
Ordenar-ne la inscripció en el Registre de Convenis Col·lectius de Treball d'aquesta Direcció General, amb notificació a la Comissió Negociadora, i depòsit del text original del conveni.  
Segon  
Disposar-ne la publicació en el Diari Oficial de la Generalitat Valenciana.  
València, 11 d'octubre de 1995.- El director general de Treball: José Luis Colvée Millet.  
Conveni Col·lectiu FOREM PV 95  
Capítol I  
Disposicions generals  
Article primer. àmbit territorial i funcional.  
Aquest conveni col·lectiu tindrà força normativa i serà d'aplicació en tots els centres de treball establits o que establisca la Fundació durant la seua vigència dins del territori del País Valencià.  
Article segon. àmbit personal  
Aquest conveni serà d'aplicació per a tot el personal treballador vinculat a la Fundació per un contracte de treball, independentment de la modalitat i del règim legal amb el qual hauran estat contractades.  
Article tercer. Normativa aplicable i supletòria  
Totes les matèries que són objecte de tractament en aquest conveni col·lectiu substitueixen les disposicions pactades anteriorment a la seua entrada en vigor. En allò no previst se seguirà el que disposa l'Estatut dels Treballadors i les altres normes legals i reglamentàries que conformen la legislació vigent.  
Article quart. Vigència i durada  
Aquest conveni col·lectiu iniciarà la seua vigència l'1 de gener de 1995, fins al 31 de desembre de 1995.  
Article cinqué. Efectes econòmics  
Les millores econòmiques recollides en el capítol 5 d'aquest conveni i els efectes econòmics de l'annex de retribucions s'aplicaran a partir de l'1 de gener de 1995.  
Les diferències salarials que es produiran com a conseqüència de l'aplicació retroactiva del conveni seran pagades dins del mes següent de la seua firma.  
Article sisé. Pròrroga, denúncia i revisió  
Aquest conveni col·lectiu es prorrogarà automàticament quan vencerà, per períodes anuals, en el cas de no produir-se denúncia dins del termini establit.  
Les parts podran denunciar el conveni amb un mínim de dos mesos d'antelació de la seua fi. La negociació d'un nou conveni o la revisió d'aquest, serà duta a cap per les parts legítimament representatives, d'acord amb la data d'inici de negociació que es marquen i, si no n'hi ha, se seguirà l'assenyalat en l'article 7.  
Ambdues parts manifesten la voluntat de signar el conveni de 1996 en el primer trimestre d'aqueix any.  
Article seté. Comissió de vigilància i interpretació  
Es constitueix una comissió paritària amb dues persones representants del personal treballador i les persones suplents corresponents designades pel Comité d'Empresa entre les persones que en formen part, i dues persones representants de la Fundació designades per la seua gerència per resoldre les qüestions que es deriven de la interpretació o aplicació d'aquest. Aquesta comissió serà única per a tots els àmbits del conveni i es reunirà ordinàriament una vegada per trimestre i extraordinàriament quan escaiga i siga convocada a instància d'una de les parts.  
En cas de discrepàncies en la interpretació d'alguna norma del conveni o incidència plantejada, ambdues parts designaran per mutu acord un àrbitre, pertanyent a la CS CCOO PV, i el seu laude finalitzarà les qüestions plantejades. Si no s'aconsegueix aquest acord, l'àrbitre serà qui designe l'autoritat laboral.  
Totes les reunions, així com el seu contingut, quedaran reflectides en les actes corresponents, que seran signades en doble còpia quan aquestes finalitzen.  
Les actes, així com els seus continguts, seran públiques entre el personal treballador de la Fundació.  
Article vuité. Vinculació a la totalitat  
Les condicions pactades en aquest conveni col·lectiu constitueixen un tot orgànic indivisible i, a l'efecte de la seua aplicació pràctica, seran considerades globalment.  
Article nové. Absorció  
Les condicions de treball, així com les retribucions econòmiques percebudes pels treballadors inclosos en l'àmbit d'aplicació d'aquest conveni, abans de la seua entrada en vigor, podran ser absorbides o compensades per les establides en aquest quan resulten més favorables al personal treballador.  
Capítol II  
Classificació professional  
Article deu. Classificació professional  
Tot el personal laboral de la fundació estarà definit per les seues funcions en un dels grups i categories professionals que es detallen a continuació i que es defineixen en l'annex I d'aquest conveni.  
Personal no docent  
1. Director/ra gerent.  
2. Coordinador/ra de territorial.  
Cap de departament.  
3. Coordinador/ra de formació.  
Tècnic/ca.  
Coordinador/ra de centre.  
Oficial de primera administratiu/iva.  
4. Oficial de segona administratiu/iva.  
Personal de manteniment i serveis.  
Auxiliar administratiu/iva.  
5. Personal de neteja.  
Personal docent  
3. Coordinador/ra d'àrea.  
Professor/ra.  
Article onze. Reducció de la precarietat en els llocs de treball  
Tot el personal no docent que acumule 36 mesos de relació laboral amb la Fundació, en cas que aquesta es prorrogue, es formalitzarà a través d'una contractació de caràcter indefinit (continu o discontinu). Per al còmput dels 36 mesos se sumarà la durada dels distints contractes de treball.  
Es constitueix la comissió d'estudi de necessitats de personal de FOREM PV, creada en el Conveni de 1994, proposarà la contractació indefinida (contínua o discontínua) d'una plantilla docent i no docent, necessària en diverses àrees. S'acordaran criteris i normes que regulen l'accés a aquest tipus de contractació i les crides al personal treballador fix discontinu. Aquesta comissió estarà composta per les persones representants de la Fundació i membres del Comité d'Empresa, amb l'assessorament tècnic que ambdues parts consideren.   
Article dotze. Comunicació de la contractació a comités d'empresa o delegats de personal  
Les parts es comprometen a complir el que es preveu en la normativa legal vigent en tot allò relatiu als drets d'informació de les persones representants del personal treballador en matèria de contractació. L'empresa informarà els comités d'empresa o els delegats de personal de les vacants i/o llocs de nova creació, el perfil aplicable als candidats i a les candidates, la categoria professional i la retribució salarial.  
Per a la contractació del personal treballador temporal es constituirà un sistema d'organització interna d'accés a la contractació, segons els criteris de temps treballat en FOREM PV i CEFORM, experiència docent i laboral en altres centres, especialitat que s'impartirà i altres conceptes que l'empresa i el Comité d'Empresa determinen. Els criteris per a la suspensió temporal de la prioritat de contractació, pèrdua o exclusió del sistema seran acordats entre el Comité d'Empresa i qui represente la Fundació.  
Perd el dret a estar-hi inclòs el personal treballador que haja estat amonestat amb falta greu o molt greu, segons estipula el següent conveni en el capítol VII.  
Serà imprescindible per a ser contractat que tinga tots els requisits que exigisca l'administració.  
Amb aquesta finalitat, es pactarà un barem entre l'empresa i qui represente el personal treballador, atenent els criteris anteriorment esmentats.  
Article tretze. Formes de contractació i períodes de prova  
Les contractacions del personal treballador s'ajustarà a les normes legals sobre contractació i a les específiques que figuren en aquest conveni col·lectiu i l'empresa es compromet a la utilització dels distints models de contractació previstos en la llei, d'acord amb la finalitat i naturalesa de cadascun dels contractes.  
La contractació del personal es farà sempre per escrit.  
Les contractacions del professorat es faran com a mínim amb un dia d'antelació a l'inici del curs, sense distinció del tipus ni de la durada d'aquest. Aquest dia té per objecte la realització per part del professorat de tasques d'àmbit formatiu al curs que farà.  
Aquest mínim se substituirà en casos específics, que es pactaran entre qui represente el personal treballador i l'empresa.  
En casos excepcionals i sempre que la Fundació ho valore com a necessari, es contractarà el professorat pel temps suficient per confeccionar programes d'un nou curs, elaborar guies didàctiques, realitzar compres, etc.  
Podrà establir-se un període de prova per a tot el personal de nou ingrés que per a la seua categoria s'estableix tot seguit:  
A. Personal pertanyent als grups 2n, 3r i 4t (excepte la categoria d'auxiliar administratiu):  
- Dos mesos per a contractes d'un any o més de durada.   
- Un mes per a contractes de més de tres mesos i inferior a l'any.  
- En els contractes de durada inferior a tres mesos, el període de prova serà directament proporcional a tres mesos de contracte, un mes de prova.  
b. La categoria professional d'auxiliar administratiu i el personal pertanyent al grup 5é:  
- 15 dies.  
Serà nul el pacte que establisca un període de prova quan el personal treballador haurà exercit les mateixes funcions anteriorment en l'empresa, sota qualsevol modalitat de contractació.  
Article catorze. Tipus de contractació  
Quan se signen contractes de durada determinada, sota la supervisió de les persones representants, es realitzaran atenent els següents criteris:  
a) Per als contractes d'obra i serveis determinats, s'ajustaran en tot cas a la taula retributiva de l'annex I, amb salari mensual i data d'inici i acabament. Mai per un import global per a aquest, excepte al professorat amb una jornada laboral inferior a 12 hores setmanals o 48 hores mensuals, en els quals s'especificarà en el contracte l'import global que es percebrà, la denominació del curs i el total d'hores lectives que realitzarà.  
b) Quan es tracte de substituir personal treballador amb dret a reserva del lloc de treball, sempre que en el contracte s'especifique el nom de la persona substituïda i la causa de la substitució.  
c) Les vacants i/o llocs de nova creació seran ocupats atenent els criteris exposats en l'article 12 d'aquest conveni col·lectiu.  
d) Durant la vigència d'aquest conveni s'exclouen com a formes de contractació en la fundació la regulació continguda en el Reial Decret 18/1993 i en el Reial Decret 2.317/1993, els contractes de formació, pràctiques, aprenentatge i temps parcial amb jornada inferior a 12 hores setmanals o 48 mensuals, a excepció de l'alumnat que siga contractat en la Casa d'Oficis i la llei reguladora de la qual ho manifeste específicament.   
Article quinze. Cessament de la relació laboral  
El cessament del personal treballador es preavisarà de forma escrita amb un mínim de 15 dies d'antelació per part de l'empresa, siga la que siga la modalitat de contractació utilitzada. En cas d'incompliment d'aquest preavís, l'empresa abonarà al treballador o a la treballadora un dia per cada dia de falta de preavís.  
El personal treballador haurà de preavisar a l'empresa atenent els següents criteris:  
- Contractes de durada inferior a tres mesos: el treballador o la treballadora preavisarà amb un període mínim d'una setmana d'antelació.  
- Contractes de fins a sis mesos de durada: el treballador o la treballadora preavisarà amb un període mínim de 10 dies d'antelació.  
- Contractes de més de sis mesos de durada: el treballador preavisarà amb un període mínim de 15 d'antelació.  
L'incompliment del treballador o de la treballadora de l'obligació de preavisar amb la indicada antelació donarà dret a l'empresa al descompte en la seua liquidació d'un dia per cada dia de falta de preavís.  
CapítoL III  
Formació i promoció en el treball  
Article setze. Formació i investigació  
S'hi seguirà el que disposa l'article 23, de l'Estatut dels Treballadors.  
Les parts firmants d'aquest conveni, buscant concretar en el seu àmbit el dret a la promoció i readaptació professionals (art. 35.1 i 40.2 de la CE), s'adhereixen a l'Acord Nacional de Formació Professional Contínua, subscrit per les confederacions empresarials i sindicals el 16 de desembre de 1992 i inscrit i publicat com a conveni col·lectiu el 25 de febrer de 1993 (BOE de 10.03.93).  
Esperen així desenvolupar accions congruents amb el que disposen els articles 4, 19, 52 i 64 del mateix Estatut dels Treballadors i l'esmentat conveni, accions que seran finançades a càrrec del Fons de Formació Professional, d'acord amb els procediments establits o que s'establisquen durant el seu període de vigència.  
Es crearà una comissió de formació composta per representants de la Fundació, representants del Comité d'Empresa i tres treballadors o treballadores que aportaran informació, assessorament i criteris orientatius per a l'elaboració de plans de formació.  
El Comité d'Empresa i representants de la Fundació negociaran l'obtenció de permisos de formació i resolucions d'eventuals problemes i discrepàncies en l'aplicació de l'acord. (art. 15 ANFPC).  
En cas que la fundació no es puga acollir al ANFPC, fomentarà cursos de formació i reciclatge per al personal. Aquests cursos de formació i la seua organització s'establiran de mutu acord entre l'empresa i representants del personal treballador, a l'inici de cada programació, procurant no alterar l'activitat funcional de l'empresa.  
Sempre que els cursos de formació i reciclatge es realitzen en el centre de treball propi i en hores laborables, l'assistència serà obligatòria. Si pel contrari es realitza en un centre de treball distint i fora de la seua jornada laboral, l'assistència serà de caràcter voluntari. En cas de ser fora del centre propi, l'empresa s'encarregarà de córrer amb totes les despeses que ocasione l'assistència del treballador al curs.  
- Permisos retribuïts:  
El treballador o la treballadora que curse estudis tindrà dret al gaudi de permís retribuït per exàmens, avisant-ho amb una antelació mínima d'una setmana i justificant la participació en aquests. Així mateix, els qui cursen amb regularitat estudis per a l'obtenció d'un títol acadèmic i professional se'ls podrà facilitar el torn de treball si aquest fóra el règim instaurat. Així mateix, podran sol·licitar permisos no remunerats per a la preparació d'exàmens, que els seran concedits segons les possibilitats de necessitat de l'empresa i mai per un temps superior a un mes.  
En el cas que el treballador o la treballadora considere convenient l'assistència a un curs de formació, haurà de sol·licitar un permís de caràcter individual, regulat pel capítol V de l'article 13 (permisos individuals de formació), de l'Acord Nacional sobre Formació Contínua.  
- Permisos no retribuïts:  
El personal treballador amb una antiguitat mínima de sis mesos podrà sol·licitar un permís no retribuït, per a completar la seua formació mitjançant la realització de cursos de formació; ho hauran de sol·licitar a la Fundació per escrit amb 15 dies d'antelació, comunicant les següents dades:  
- Nom, durada del curs (data d'inici i d'acabament).  
- Horari d'assistència.  
- Entitat organitzadora.  
- Localitat de realització.  
Es podrà concedir el permís si la Fundació considera que el curs de formació sol·licitat és beneficiós, tant per al personal treballador com per a les funcions que exerceix en el seu lloc de treball dins de la Fundació. El personal treballador serà informat de la quantitat que se li descomptarà en la nòmina.  
En el cas que el treballador o la treballadora considere convenient l'assistència a un curs de formació contínua relacionat amb el seu lloc de treball, ho comunicarà a la Fundació, que amb un estudi previ del cas, podrà concedir el permís, No obstant això, el 50% del temps de permís serà a càrrec de la Fundació, mentre que l'altre 50% serà a compte del treballador o de la treballadora.  
En el cas que la Fundació considere necessària la formació d'algun treballador o d'alguna treballadora fora del seu horari de treball, les hores d'assistència al curs es descomptaran de la seua jornada laboral.  
Article dèsset. Promoció en el treball  
En cas de produir-se alguna vacant i/o lloc de nova creació en qualsevol sector de l'empresa, hi tindran prioritats els mateixos treballadors que complisquen els requisits del lloc, atenent els següents criteris:  
1. El personal treballador pertanyent al departaments on s'haurà produït la vacant o lloc de nova creació.  
2. El personal treballador del centre de treball.  
3. El personal treballador dels altres centres de treball de l'empresa.  
En cas d'establir-se proves selectives, aquestes es faran d'acord entre representants del personal treballador i l'empresa.  
Article dívuit. Treballs de superior i inferior categoria  
El treballador o la treballadora que realitze funcions de categoria superior a les que escaiguen per la categoria professional que tinguera assignada, per un període de temps superior a tres mesos, li serà reconeguda aquesta categoria superior.  
Si el temps de realització de funcions de categories superiors fóra inferior a tres mesos, el personal treballador tindrà dret a la diferència retributiva, entre la categoria assignada i les funcions que efectivament haurà realitzat.  
Si per necessitats peremptòries o imprevisibles de l'activitat productiva, l'empresari o l'empresària necessita destinar personal treballador a tasques corresponents a una categoria inferior a la seua, sols ho podrà fer durant el temps imprescindible i li mantindrà la retribució i els altres drets derivats de la seua categoria professional i ho comunicarà a les persones representants legals del personal treballador.  
Capítol IV  
Jornada, horari, calendari, vacances i festes  
Article dènou. Jornada laboral  
La jornada laboral màxima del personal no docent serà de 1.702 hores anuals, que es realitzaran setmanalment de dilluns a divendres, incloent-hi el temps de 20 minuts diaris de descans.  
S'establiran en cada centre els torns, les guàrdies i la jornada corresponents de comú acord entre empresa i representants del personal treballador.  
La jornada laboral màxima del personal docent serà de 37 hores setmanals, de dilluns a divendres i la seua distribució serà la següent:  
- 25 hores lectives màximes setmanals.  
- 5 hores de presència efectiva en el centre per a tasques pròpies de la monitòria.  
La resta de la jornada estarà a disposició de l'empresa per a:  
- Reunions de departament.  
- Claustres.  
L'empresa podrà acumular les hores efectives no lectives dels docents, així mateix, el professorat podrà sol·licitar l'esmentada acumulació.  
Article vint. Calendari i horari  
En totes les localitats on es realitzen cursos es confeccionarà el calendari laboral i lectiu, atenent els festius determinats per l'autoritat laboral, així com els que s'establisquen per conveni, tot això en el marc del calendari i horari general acordat entre l'empresa i representants del personal treballador.  
Els acords sobre calendari i horari tractaran de completar-se durant el mes de desembre anterior a l'any de vigència.  
S'estableixen com a festius retribuïts per a tot el personal nou dies, amb dates que seran negociades entre empresa i representants personal treballador.  
Els festius anuals 1995. País Valencià.  
Gener: 6, Reis.  
Abril: 13, Dijous Sant.  
Abril: 14, Divendres Sant.  
 17, Dilluns de Pasqua.  
Maig: 1, Dia del Treball  
Agost: 15, Assumpció de la Mare de Déu.  
Octubre: 9, Dia del País Valencià  
 12, Festa nacional d'Espanya.  
Novembre: 1, Tots Sants.  
Desembre: 6, Dia de la Constitució  
 8, Immaculada Concepció.  
 25, Nadal.  
Més les dues festes locals:  
Els nou dies festius retribuïts es reparteixen d'aquesta manera:  
Juliol: 31, pont de vacances d'estiu.  
Setembre: 1, pont de vacances d'estiu.  
Octubre: 13, pont del Pilar.  
Desembre: 7, pont de la Constitució.  
26 al 29, vacances de Nadal.  
Més un dia que cal negociar en cada centre.  
En aquelles localitats on els dies festius locals coincideixen amb el període vacacional, es gaudiran en dies laborals, les dates de les quals es negociaran entre empresa i representants del personal treballador.  
Article vint-i-u. Vacances  
Tot el personal tindrà dret a gaudir d'unes vacances retribuïdes de 31 dies naturals, o la part proporcional d'aquests segons el temps de contractació en l'empresa.  
El període vacacional serà el mes d'agost per al personal, tant docent com no docent.  
Per disposició de la fundació i sempre que els cursos que es realitzen siguen suspesos pel període vacacional o per altres motius, el professorat podrà gaudir de vacances mentre dure el seu contracte de treball.  
El professorat contractat temporalment meritarà dret a percebre retribucions per vacances proporcionalment al temps de contracte. La resta del període vacacional romandrà assegurat en la Seguretat Social.  
En cas de no gaudir de les vacances, li seran retribuïdes en funció del temps treballat a raó de 31 dies naturals per any treballat.  
La situació de ILT, derivada de malaltia o d'accident greu, amb informe d'hospitalització i baixa maternal, interromprà o suspendrà el gaudi de vacances i el personal treballador afectat conservarà dret a un nou assenyalament una vegada que es trobarà en situació d'alta.  
Article vint-i-dos. Permisos retribuïts i no retribuïts  
1. Permisos retribuïts  
El personal treballador, amb avís previ i justificació, es podrà absentar del treball amb dret a remuneració pels següents casos:  
- 15 dies naturals per matrimoni o inici de convivència.  
- 2 dies laborables per part d'esposa o companya.  
- 3 dies laborables per malaltia greu o mort de qualsevol familiar de primer grau de consanguinitat o afinitat.  
- 2 dies laborables per malaltia greu o mort de qualsevol familiar de segon grau de consanguinitat o afinitat.  
- 1 dia laboral per canvi de domicili habitual.  
- 1 dia laboral en cas de matrimoni de qualsevol familiar de primer grau de consanguinitat.  
Quan, en els supòsits anteriors, el treballador o la treballadora haurà de desplaçar-se 200 quilòmetres o més, els permisos s'augmentaran en dos dies.  
El temps indispensable per a realitzar funcions sindicals o de representació, en els termes establits per la llei i per aquest conveni.  
El temps necessari en els casos d'assistència o consulta mèdica amb presentació del corresponent justificant.  
El personal treballador afectat per toxicomania o alcoholèmia tindrà un permís retribuït pel temps que requerisca seguir un tractament prescrit, sempre en el cas que no li siga reconeguda la ILT.  
Tot el personal treballador que tinga al seu càrrec algun fill o alguna filla menor d'edat disposarà del temps indispensable per a acompanyar-lo a la consulta mèdica degudament justificada.  
El temps indispensable per al compliment d'un deure inexcusable de caràcter públic o personal, sempre que es presente el consegüent justificant.  
El personal treballador tindrà dret als necessaris períodes d'absència de treball, remunerats, quan decidisca sotmetre's a tècniques de fecundació assistida, per infertilitat de la parella.  
En el mateix sentit es concediran permisos necessaris remunerats, per a la realització d'exàmens prenatals per prescripció facultativa, així com l'assistència a gimnàstica de preparació al part.  
El personal treballador per lactància d'un fill menor de nou mesos tindrà dret a una hora d'absència en el treball, que caldrà elegir:  
- durant la jornada laboral,  
- a l'inici o acabament de la jornada,  
- fraccionant-la en dues parts.  
Per voluntat pròpia del treballador o de la treballadora, es podrà substituir aquest dret per la reducció de mitja hora de la jornada normal amb la mateixa finalitat.  
A aquest permís té dret tant el pare com la mare..  
En allò que no quede reflectit en aquest conveni se seguirà el que disposa l'Estatut dels Treballadors i l'altra normativa legal.  
2. Permisos no retribuïts.  
En casos excepcionals i per motius justificats, es podrà sol·licitar permís no retribuït per un període inferior a sis mesos. Se sol·licitarà amb un preavís per part del treballador o de la treballadora amb 15 dies d'antelació. Aquest permís serà concedit o denegat amb la prèvia audiència de les persones representants del personal treballador.  
En cas de malaltia greu o dilatada d'un fill/a es disposarà dels dies necessaris de permís sense sou i caldrà justificar les absències al treball.  
Article vint-i-tres. Excedències.  
Totes les treballadores i els treballadors que tinguen si més no un any d'antiguitat en l'empresa i la seua relació laboral siga de caràcter indefinit, podran sol·licitar excedència per un període no inferior a un any ni superior a cinc anys. Aquesta excedència s'entendrà sempre concedida sense dret a percebre cap retribució i sense que el període d'excedència compute a cap efecte, exceptuant-ne les excedències forçoses.  
Es podrà concedir excedència de menys d'un any en casos extraordinaris.  
El dret d'excedència sols podrà ser tornat a gaudir pel treballador o per la treballadora si han transcorregut quatre anys des del final de l'anterior excedència.  
Es passarà a la situació d'excedència forçosa per:  
- Servei militar o prestació social substitutiva.  
- Nomenament de càrrec públic, sindical o polític.  
La petició d'excedència voluntària es cursarà per escrit a la direcció de la fundació, la qual respondrà concedint-la o no, en la mateixa forma.  
En cas d'excedències voluntàries, la incorporació al lloc de treball, serà immediata en les d'un any i haurà de ser sol·licitada per escrit amb un mes d'antelació de la data en què finalitze el període d'excedència. A partir del primer any la incorporació al lloc de treball es realitzarà quan hi haurà alguna vacant.  
En cas d'excedència voluntària per maternitat, la reincorporació serà immediata durant el primer any i mig, comptador des de l'inici d'aquesta.  
El personal treballador afectat per toxicomania o alcoholèmia tindrà dret a excedència voluntària durant el temps necessari, amb reserva del lloc de treball.  
Capítol V  
Retribucions  
Article vint-i-quatre. Retribucions  
El personal treballador contractat per a la realització d'una jornada inferior a la pactada en aquest conveni percebrà la seua retribució en proporció al nombre d'hores lectives.  
Es podran sol·licitar bestretes a compte del salari mensual per un valor de fins al 50% del salari net que es percebrà.  
El personal treballador que preste serveis amb més d'un any d'antiguitat en la fundació podrà demanar un préstec de fins a tres mensualitats, que haurà de tornar en un any a partir de la concessió i sense interessos, a raó d'una quantia fixa mensual.  
Article vint-i-cinc. Antiguitat  
Per a tot el personal treballador s'estableixen dos dies de lliure disposició per cada trienni, fins un màxim de quatre triennis.  
Per al còmput d'aquest trienni es tindrà en compte el temps realment treballat en l'empresa.  
Article vint-i-sis. Pagues extraordinàries  
S'estableixen dues pagues extraordinàries corresponents a dues mensualitats de salari base. Aquestes pagues es pagaran en concepte d'estiu (segona quinzena de juny) i en concepte d'hivern (entre el 15 i el 20 de desembre).  
Aquestes pagues seran proporcionals al temps treballat en el semestre natural immediatament anterior al venciment.  
El personal treballador amb contracte per temps determinat es regirà per l'establit en l'article 30 referent a quitança, quant a l'abonament de les pagues extraordinàries.  
Es podrà accedir que la Fundació avance dues pagues extra a qualsevol treballador o treballadora que ho sol·licite i es pagaran al seu dia les diferències per augments posteriors que es produiren.  
Article vint-i-set. Hores extraordinàries i nocturnes  
Les hores extraordinàries són de caràcter excepcional i limitades.  
Tindrà consideració d'hores extraordinàries cada hora de treball que es realitze sobre la durada màxima de la jornada efectiva de treball.  
Es pagarà l'hora extraordinària amb un increment del 75% sobre el salari que escauria a una hora ordinària o compensar-les amb el temps equivalent de descans retribuït incrementat almenys en el percentatge abans indicat.   
El nombre d'hores extraordinàries no podrà ser superior a 80 a l'any. Per al personal treballador que per la modalitat o per la durada del seu contracte realitze una jornada en còmput anual inferior a la jornada general en l'empresa, el nombre màxim anual d'hores extraordinàries es reduirà en la mateixa proporció que existisca entre aquestes jornades.  
La prestació de treball en hores extraordinàries serà voluntària.  
La realització d'hores extraordinàries es registrarà dia a dia i es totalitzaran setmanalment i es lliurarà una còpia del resum setmanal al treballador o a la treballadora en el comunicat corresponent.  
Es prohibeix la realització d'hores extraordinàries en període nocturn.  
Les hores treballades durant el període comprés entres les deu de la nit i les sis del matí, tret que el salari haja estat establit atenent que el treball siga nocturn per la seua naturalesa, tindran un retribució específica incrementada, com a mínim, en un 25% sobre el salari base  
Article vint-i-vuit. Dietes  
El personal treballador de la fundació, que per motius de treball hauran de desdejunar, dinar, sopar o pernoctar fora del seu domicili, tindrà les dietes estipulades en l'annex II.  
Article vint-i-nou. Plus de transport  
Quan, per necessitats de servei, un treballador o una treballadora haurà de desplaçar-se del seu centre de treball, l'empresa pagarà les despeses que aquest desplaçament haurà ocasionat.  
El personal treballador de la fundació que per raons de treball haurà d'utilitzar el vehicle propi rebrà en concepte de quilometratge les quantitats estipulades en l'annex II.  
Article trenta. Quitança  
Tota comunicació de cessament o preavís per part de l'empresa haurà d'anar acompanyada d'una proposta de quitança, tret que el preavís o la comunicació siga realitzada pel treballador o per la treballadora.  
El treballador o la treballadora, si així ho desitja, podrà estar assistit per una persona representant del personal treballador en l'acte de la firma de la quitança.  
Una vegada firmat per part del treballador o de la treballadora, el rebut de la quitança produirà els efectes alliberadors que li són propis.  
Els contractes per temps determinat tindran una quitança que consistirà en el valor de les parts proporcionals de les pagues extraordinàries i vacances (en cas de no haver-les cobrat en el moment del seu gaudi), que pertocaren segons el temps realment treballat.  
Article trenta-u. Clàusula de revisió salarial  
La fundació es compromet a mantenir el poder adquisitiu del personal treballador; amb aquesta finalitat es revisarà automàticament la taula salarial en cas que el IPC supere els increments salarials pactats en aquest conveni (3,7%). La diferència es pagarà si s'escau amb caràcter retroactiu en un període màxim de dos mesos des de l'1 de gener de 1996.  
Article trenta-dos. Complements per malaltia, accident o materni-tat  
L'empresa complementarà les prestacions de la Seguretat Social per ILT, malaltia comuna, accident o maternitat, mentre el treballador o la treballadora es trobe en l'esmentada situació, fins al cent per cent del seu salari real des del primer dia de la baixa.  
Article trenta-tres. Protecció a la maternitat en el treball  
En atenció a l'especial situació de la treballadora en estat de gestació o lactància, l'empresa facilitarà el canvi de lloc de treball o activitat que puga afectar negativament el desenvolupament de l'esmentada gestació o lactància, sense minva de retribució, categoria o del dret a la reincorporació posterior.  
Es prohibirà realitzar treballs tòxics, penosos o perillosos durant l'embaràs o període de lactància.  
La treballadora en període de gestació i lactància tindrà dret a no treballar en horari nocturn i/o a torns.  
Article trenta-quatre. Salut laboral  
Es constituirà una comissió encarregada d'estudiar i valorar cada lloc de treball i les seues necessitats. Una vegada realitzada la valoració, les parts es veuran obligades a negociar les mesures oportunes que cal dur a cap per a reparar les possibles anomalies.  
Aquesta comissió estarà composta per dues persones representants del personal treballador i dues representants de la fundació, que podran estar assessorats per un membre del gabinet tècnic de Seguretat i Higiene de CCOO PV.  
El treball d'aquesta comissió s'haurà de realitzar en un termini no superior a tres mesos des de l'aprovació d'aquest conveni.  
Quan el treballador o la treballadora haurà d'exercir un lloc de treball d'inferior categoria per motiu d'incapacitat laboral parcial, produïda per accident de treball en l'empresa, aquesta continuarà pagant-li el sou de la seua categoria anterior.  
L'empresa canviarà de lloc de treball, respectant la mateixa categoria professional, al personal treballador que acredite que el seu lloc de treball li produeix perjudicis en la salut.  
Haurien de ser considerades per la Seguretat Social com a malalties professionals les següents:  
- Malalties neurològiques cròniques.  
- Patologies otorinolaringològiques.  
- Malalties infectocontagioses cròniques.  
- Al·lèrgies cròniques.  
Article trenta-cinc. Revisions mèdiques  
Tot el personal treballador de la fundació tindrà dret a una revisió mèdica anual, sol·licitada pel Comité d'Empresa a la Fundació. Es faran proves específiques i adaptades als factors de risc del lloc de treball.  
En el cas del personal treballador que realitze la jornada de treball davant de pantalles de visualització de dades, la revisió anirà acompanyada de revisions oftalmològiques semestrals.  
Article trenta-sis. Assegurança col·lectiva  
La Fundació concertarà una pòlissa d'assegurança que atenga els riscs de mort i d'invalidesa del seu personal treballador. La quantia serà la següent:  
- Mort: dos milions de pessetes.  
- Invalidesa: quatre milions de pessetes.  
Article trenta-set. Assegurança de responsabilitat civil  
La fundació concertarà per amb el personal treballador una assegurança de responsabilitat civil. La prestació màxima per accident serà de cinc milions de pessetes.  
Article trenta-vuit. Mobilitat geogràfica  
S'hi seguirà el que disposa l'Estatut dels Treballadors, article 40.  
Autoritzat el trasllat, el treballador o la treballadora tindrà dret a optar entre el trasllat, percebent una compensació per despeses, o extingir el seu contracte, mitjançant la indemnització que es fixe, com si es tractara d'extinció autoritzada per causes tecnològiques o econòmiques. La compensació a què es refereix el primer supòsit comprendrà tant les despeses pròpies com dels familiars al seu càrrec, en els termes que es convinga entre les parts, que mai no serà inferior als límits mínims establits en el conveni col·lectiu. D'igual forma, es determinarà el termini d'incorporació al nou lloc de treball, que no serà inferior a 30 dies.  
CAPíTOL VI  
Representació del treballadors.  
Drets sindicals  
Article trenta-nou. Drets sindicals  
Els treballadors i les treballadores tindran dret a una hora al mes retribuïda i acumulable per a la realització d'assemblees en temps de treball, procurant no entrebancar l'activitat de la fundació.  
La Fundació dotarà d'un local el Comité d'Empresa, amb els mitjans necessaris per exercir la seua tasca de representació.  
La Fundació informarà el Comité d'Empresa de l'activitat i la gestió en tots els seus àmbits, amb aquesta finalitat tindrà accés al compte de resultats, al balanç i a la memòria; així mateix, se'ls facilitarà còpia dels pressupostos i balanços de la fundació anualment.  
Les persones membres del Comité d'Empresa o representants del personal treballador disposaran cadascuna d'un crèdit d'hores mensuals establides en l'article 68 (apartat e) de l'Estatut dels Treballadors. Podran transferir i acumular totes o una part de les seues hores sindicals retribuïdes a favor d'una o de diverses persones membres, sempre que l'empresa ho considere oportú i/o necessari.  
Quan es facen eleccions sindicals en la Fundació, es consideraran elegibles segons aquest Conveni el personal treballador major de 18 anys amb una antiguitat en l'empresa com a mínim de tres mesos.  
En compliment de la Llei 2/1991, de 7 de gener, s'informarà a les persones representants del personal treballador en matèria de contractació.  
Compliment de l'article 64.1 de l'Estatut dels Treballadors, quant a competència del Comité d'Empresa.  
Informació de totes les sancions o amonestacions imposades independentment del grau, abans de fer-les efectives.  
En cas de sanció a partir de falta greu, serà preceptiu obrir expedient contradictori, independentment que el treballador o la treballadora siga o no del Comité d'Empresa.  
Article quaranta. Comité intercentres  
Ambdues parts pactaran la constitució d'un comité intercentres, la composició i el funcionament del qual estarà regulat per la llei vigent.  
Article quaranta-u. Quota sindical  
A requeriment del treballador o de la treballadora, la Fundació descomptarà de la seua nòmina l'import de la quota sindical, la qual s'ingressarà en el compte que el sindicat escaient determinarà.  
Article quaranta-dos. Representació del personal treballador en el patronat  
El patronat entregarà al president del Comité d'Empresa l'ordre del dia de les reunions que es convocaran amb una antelació de 48 hores i aquest podrà acudir a aquelles en què els temes que es tractaran afecten directament el personal treballador de la Fundació amb dret de veu.  
Article quaranta-tres. Organització pràctica del treball  
Per a la modificació de les condicions de treball se seguirà el que disposa amb caràcter general l'Estatut dels Treballadors (L 8/1980), article 41.  
Capítol VII  
Faltes i sancions  
Article quaranta-quatre. Faltes dels treballadors i de les treballadores  
Es consideraran faltes les accions o omissions que suposen incompliment o trencament dels deures establits per les disposicions legals vigents, en tot allò que no estiga regulat en aquest conveni.  
Les faltes es classifiquen en consideració a la seua importància, transcendència i perjudici ocasionat en: lleus, greus i molt greus.  
Article quaranta-cinc. Faltes lleus  
Tenen consideració de faltes lleus les següents:  
1. De dues a quatre faltes de puntualitat al llarg d'un mes, sempre que no siguen justificades.  
2. L'abandonament injustificat del lloc de treball.  
3. Faltar al treball un dia al mes sense raó justificada.  
4. No notificar en el termini de tres dies la baixa per ILT, tret que es demostre la impossibilitat de fer-ho.  
5. Negar-se a assistir a un curs de caràcter obligatori.  
6. L'embriaguesa ocasional.  
Article. quaranta-sis. Faltes greus  
Tenen consideració de faltes greus les següents:  
1. De cinc a set faltes de puntualitat al llarg d'un mes, sempre que no siguen justificades.  
2. Faltar dos dies al mes sense causa justificada.  
3. No comunicar els canvis experimentats en la família que puguen afectar les prestacions de la Seguretat Social o la relació laboral amb l'Hisenda Pública.  
4. Simular la presència d'altre treballador o treballadora en el lloc de treball.  
5. La negligència en el treball que afecte negativament la marxa de l'empresa.  
6. Simular malaltia o accident.  
7. Reincidència en falta lleu dins d'un trimestre, quan la falta lleu siga sancionada per escrit.  
8. Enfrontament entre companys i companyes o agressió física.  
Article quaranta-set. Faltes molt greus  
Són faltes molt greus les següents:  
1. La indisciplina en el treball.  
2. L'abús de confiança o deslleialtat en les gestions encomanades amb transgressió de la bona fe contractual.  
3. Més de set faltes de puntualitat sense justificar en un període de 30 dies naturals, més de 15 en sis mesos i més de 25 en un any.  
4. Faltar al treball més de dos dies sense causes justificades durant el període d'un mes.  
5. L'embriaguesa habitual.  
6. Dedicar-se a activitats dins de l'horari de treball que impliquen competència amb l'empresa.  
7. Els mals tractes de paraula i obra o falta greu de respecte als companys de treball.  
8. La disminució voluntària i continuada sense causa justificada en el rendiment normal de treball.  
9. La reincidència en falta greu, encara que siga de distinta naturalesa, sempre que es cometa dins d'un trimestre.  
10. La toxicomania quan repercutisca negativament en el treball.  
11. Furt i robatori tant als altres treballadors i treballadores com a la Fundació o a qualsevol persona.  
12. Reiteració en la simulació de malaltia o accident.  
13. Les ofenses verbals de naturalesa sexual o de qualsevol altra naturalesa, exercides sobre qualsevol treballador o treballadora.  
14. Les ofenses físiques i de naturalesa sexual o de qualsevol altra naturalesa, exercides sobre qualsevol treballador o treballadora.  
Article quaranta-vuit. Sancions  
Dues faltes lleus constitueixen una falta greu i dues faltes greus constitueixen una molt greu.  
Les sancions que escaiga imposar en cada cas per les faltes comeses seran les següents:  
- Per faltes lleus:  
a) Amonestació verbal.  
b) Amonestació per escrit.  
- Per faltes greus:  
a) Suspensió de sou i feina d'1 a 15 dies.  
b) Pèrdua del dret d'estar inclòs en el Sistema d'Organització Interna d'Accés a la Contractació.  
- Per faltes molt greus:  
a) Suspensió de sou i feina de 15 dies a 2 mesos.  
b) Acomiadament.  
c) Pèrdua del dret d'estar inclòs en el Sistema d'Organització Interna d'Accés a la Contractació.  
En cas d'incórrer cap treballador o treballadora en la falta tipificada en el punt 14 de l'article 47, la sanció serà l'acomiadament.  
Article quaranta-nou. Prescripció  
Les faltes lleus prescriuran als 10 dies, les faltes greus als 20 dies i les molt greus als 60 dies.  
El termini de la prescripció s'inicia a partir que l'empresa s'assabenta de la falta comesa i en tot cas als sis mesos de la comissió.  
ANNEX I  
Definicions de les categories professionals  
Personal no docent  
Grup 1  
Director/ra gerent: és aquella persona que nomenada i amb poders atorgats pel Patronat del FOREM PV i en el marc de les orientacions polítiques i funcionals rebudes, coordina i executa tota l'activitat de FOREM PV. Organitza i dirigeix el treball del personal al seu càrrec i sota la seua responsabilitat.  
Grup 2  
Coordinador/ra territorial: és aquella persona que, sent el seu àmbit d'actuació un territori determinat, d'acord amb les instruccions rebudes pel director gerent o per la directora gerent i amb responsabilitat, iniciativa i autonomia en les seues funcions i gestions, coordina, programa i fa prospeccions sobre l'activitat de la fundació en la seua zona territorial, així com organitza i dirigeix el treball del personal al seu càrrec.  
Cap de departament: és aquella persona que, tenint la titulació adequada i actuant sota les ordres immediates del director o de la directora, amb un marge d'autonomia i responsabilitat, assumeix directament la direcció d'un determinat servei o àrea.  
Grup 3   
Coordinador/ra de formació: és la persona titulada en Pedagogia o Psicologia, l'àmbit d'actuació de la qual és el territori o els cursos que es determinaran. D'acord amb les instruccions o directrius rebudes del seu superior immediat, amb responsabilitat i iniciativa, realitza l'activitat referida a l'alumnat (selecció, mobile, inserció, etc.) en qualsevol modalitat formativa: coordina l'activitat del personal docent, participa i col·labora en la selecció de personal en el seu àmbit d'actuació i col·labora en el disseny de programes formatius.  
Tècnic/ca: és aquella persona titulada universitària o assimilada que, amb coneixement de la seua professió, amb autonomia, responsabilitat i sota les directrius i orientacions del seu immediat o immediata superior, realitza una activitats de serveis, assessorament i/o gestió a qualsevol de les activitats o àrees de treball de FOREM PV.  
Coordinador/a de centre: és aquella persona que, sent el seu àmbit d'actuació un centre de formació i una demarcació territorial comarcal, d'acord amb les instruccions rebudes pel director o persones en qui delegue, amb responsabilitat, iniciativa en les seues funcions i gestions, realitza les tasques burocràtiques administratives del centre, controla i executa la comptabilitat que determinarà l'empresa, representa a FOREM PV davant les entitats externes i col·labora en l'elaboració de les programacions anuals de FOREM PV en el seu àmbit territorial. Organitzarà i dirigirà el treball del personal administratiu que es contractarà en el centre.  
Oficial de primera administratiu/iva: és aquella persona que conformement a les instruccions rebudes de l'immediat o la immediata superior, amb total coneixement de la seua professió, amb responsabilitat i iniciativa restringides, executa amb absoluta correcció els treballs encomanats a la seua responsabilitat.  
Grup 4  
Oficial de segona administratiu/iva: és el treballador o la treballadora que amb prou coneixements de la seua professió i sota la supervisió d'un cap, o si s'escau, de l'oficial de primera, treballa amb aquests o aquestes en el correcte funcionament del servei.  
Personal de manteniment i serveis: és aquell personal treballador que amb prou autonomia i responsabilitat té les següents funcions:  
- Custòdia, si escau, de les claus de totes les dependències del centre, així com del seu control i distribució.  
- Supervisió i control de tots els treballs que es realitzen en l'àrea de la seua competència, bé siguen realitzats per part del personal de la casa o bé per entitats que tinguen una relació de prestació de serveis en aquesta.  
- Supervisió de les instal·lacions generals del centre.  
- Informació al públic sobre les activitats i reunions que es realitzen en el centre, controlant-ne les entrades i eixides.  
- Orientar el públic en els locals del centre, atendre petites centraletes telefòniques que no l'ocupen permanentment, col·laborar en la neteja i bon ordre de les dependències del centre.  
- Supervisar i controlar les entrades i eixides de tota classe de mobles, objectes, queviures, combustibles i altres elements necessaris per al funcionament del centre i dels seus serveis.  
Auxiliar administratiu/iva: és aquella persona que realitza treballs administratius de caràcter elemental, repetitius amb alternances simples, segons els procediments establits o les instruccions rebudes del seu superior jeràrquic.  
Grup 5  
Personal de neteja: és aquell personal treballador que realitza les tasques de neteja dels despatxos i dependències del centre o centres (dins de la mateixa població), per als quals siguen designades, així com del mobiliari, qualsevol que en siga la classe i situació.  
Personal docent  
Grup 3  
Coordinador/ra d'àrea: és aquella persona que exerceix, a més de les funcions o tasques pròpies de la docència, temporalment les d'orientació pedagògica d'una família professional concreta, investigació i elaboració de dissenys curriculars i materials didàctics.  
Professor/ra: és aquella persona que exerceix les següents tasques:  
- Preparació i realització de les classes.  
- Disseny i avaluació de l'acció formativa.  
- Memòria del curs.  
- Tutoria i orientació professional.  
- Tasques administratives inherents al curs.  
ANNEX II  
Taula retributiva 1995 (per a 14 pagues anuals)  
Personal no docent  
 Salari Salari  
 Brut Brut  
 Mensual Anual  
1. Director/ra gerent 496.208 3.396.190  
2. Coordinador/ra territorial 201.709 2.901.766  
Cap de departament 558.136 2.901.766  
3. Coordinador/a de formació 751.098 2.681.924   
Tècnic/ca 252.328 2.681.924  
Coordinador/ra de centre 945.764 2.198.000   
Oficial primera administratiu/iva 387.109 2.144.800  
4. Oficial segona administratiu/iva 657.063 1.905.442  
Personal manteniment i servei 949.139 1.905.442  
Auxiliar administratiu/iva 427.738 1.720.432  
5. Personal de neteja 765.002 1.441.272  
Personal docent  
3. Professor/ra 910.530 2.681.924  
Coordinador/ra d'àrea 514.563 2.681.924  
Complement mensual 19.157  
Dietes i quilometratge  
Dietes:  
\* Desdejuni 400  
\* Menjar 1.800  
\* Sopar 1.500  
\* Habitació 4.900 amb justificant  
Quilometratge:  
\* 28 Pessetes/quilòmetre